Egpaar op plaas oorval; erg aangerand(Argieffoto: SAPD) ’n Egpaar is Woensdagoggend omstreeks 04:00 grusaam aangerand op hul plaas in die Welbekend-omgewing digby Bapsfontein in Gauteng. Timothy Rademeyer (51) en Dirkie Voges (61) is vroeg Woensdagoggend op hul plaas gevind nadat ’n onbekende aantal verdagtes toegang tot die plaashuis gekry en dié paartjie oorrompel het. Volgens Ian Cameron, hoof van gemeenskapsveiligheid by AfriForum, het die verdagtes die veiligheidshekke afgebreek en die huis deursoek. Om 04:00 het die paartjie wakker geskrik toe hulle gehoor het hoe die indringers die voordeur probeer oopbreek. “My ma het opgevlieg en omtrent vyf indringers voor haar in die slaapkamerdeur aangetref. Toe was dit reeds te laat,” vertel die paartjie se seun, Rudi Voges. Rudi sê die aanvallers het sy ouers oorrompel en vasgebind. Rademeyer is glo met ’n serp verwurg en sy geslagsdele is met ’n skerp voorwerp afgesny. Voges se oortrommel het tydens die aanval gebars en sy het ook harsingskudding opgedoen. “My ma vermoed daar was so vier tot ses aanvallers betrokke,” sê Rudi. Die aanvallers is kort daarna in ’n wit Ford Bantam-bakkie fort. Rademeyer en Voges kon daarin slaag om hulself los te kry en Voges is na die hoofplaaspad om hulp te kry. Sy het in die pad gaan lê en is later deur een van die inwoners van ŉ omliggende plaas gevind. ER24 en die plaaslike polisie is dadelik na die plaas ontbied. Gemeenskapslede het ook hulp kom bied. Rademeyer is in ’n kritieke toestand in die huis gevind. Die serp was baie styf om sy nek gedraai en paramedici moes dit los sny. Hy is per ambulans na die Verre Oosrand-hospitaal in Springs gejaag en is steeds in ŉ kritieke toestand. “My ma is darem nie té erg beseer nie. Sy het blou kolle oor haar lyf en is in geweldige skok,” vertel Rudi. Sy is ná die voorval na ’n hospitaal in Delmas geneem. “Sy is al ontslaan, maar nog in ŉ geweldige skoktoestand.” Dit is nog nie bekend watter wapens gebruik is of wat die motief vir die aanval was nie. R300 kontant, ‘n selfoon en van Rademeyer se gereedskap is gesteel. Niemand is tot dusver in verband met die aanval in hegtenis geneem nie.